CELEX: E2020P0003
Language: mt
Date: 2020-03-27 00:00:00
Title: Talba għal Opinjoni Konsultattiva mill-Qorti tal-EFTA minn Norges Høyesterett datata s-27 ta’ Marzu 2020 fil-kawża Il-Gvern Norveġiż vs Anniken Jenny Lindberg (Kawża E-3/20) 2020/C 275/02

20.8.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 275/2
            
         
      Talba għal Opinjoni Konsultattiva mill-Qorti tal-EFTA minn Norges Høyesterett datata s-27 ta’ Marzu 2020 fil-kawża Il-Gvern Norveġiż vs Anniken Jenny Lindberg
      (Kawża E-3/20)
      (2020/C 275/02)
      Saret talba lill-Qorti tal-EFTA datata s-27 ta’ Marzu 2020 minn Norges Høyesterett (il-Qorti Suprema tan-Norveġja), li waslet fir-Reġistru tal-Qorti fl-14 ta’ April 2020, għal Opinjoni Konsultattiva fil-kawża Il-Gvern Norveġiż vs Anniken Jenny Lindberg rigward il-kwistjonijiet segwenti:
      Artikolu 21 tad-Direttiva dwar ir-Rikonoxximent ta’ Kwalifiki Professjonali
      
         1.   
         L-Artikolu 21(1) tad-Direttiva dwar ir-Rikonoxximent ta’ Kwalifiki Professjonali għandu jiġi interpretat fis-sens li l-Istat ospitanti jista’, f’kull każ, jeżiġi li applikant jipproduċi kemm il-“prova tal-kwalifiki formali” rilevanti msemmija fil-kolonna 2 tal-punt 5.3.2 tal-Anness V tad-Direttiva kif ukoll iċ-“ċertifikati” speċifikati li l-Istat ta’ oriġini seta’ inkluda fil-kolonna 4 għall-professjoni inkwistjoni, jew it-terminu “xieraq” għandu jiġi interpretat fis-sens li l-Istat ospitanti jrid jiddetermina jekk huwiex xieraq li jeżiġi ċ-ċertifikati speċifikati f’każ partikolari?
         Jekk it-terminu “xieraq” għandu jinftiehem li jeżiġi lill-Istat ospitanti jiddetermina jekk huwiex xieraq li jeżiġi ċ-ċertifikati speċifikati f’każ partikolari:
      
      
         2.   
         
            X’inhi l-valutazzjoni legali u liema fatturi se jkunu legalment rilevanti fid-determinazzjoni ta’ jekk huwiex “xieraq” li jeżiġi ċ-ċertifikati elenkati?
         
      
      
         3.   
         
            Huwa ta’ konsegwenza jekk il-prova tal-kwalifiki formali biss tipprovdi evidenza dokumentata ta’ taħriġ li hija meqjusa li tissodisfa l-kriterji minimi stabbiliti fl-Artikolu 34(2) tad-Direttiva u jekk iċ-ċertifikat li ma jistax jiġi prodott huwa relatat mal-prattika postgradwatorja?
         
      
      Drittijiet taħt il-Parti Prinċipali tal-Ftehim ŻEE
      
         1.   
         L-Istat ospitanti għandu obbligu li jeżamina l-applikazzjoni għar-rikonoxximent skont l-Artikoli 28 u 31 tal-Ftehim ŻEE jekk applikant b’taħriġ minn pajjiż membru għal professjoni b’rekwiżiti minimi armonizzati ta’ taħriġ ma jissodisfax il-kriterji għar-rikonoxximent skont l-Artikolu 21 jew l-Artikolu 10 tad-Direttiva dwar ir-Rikonoxximent ta’ Kwalifiki Professjonali?
         Jekk, iva:
      
      
         2.   
         
            X’inhi l-valutazzjoni legali u x’inhuma l-fatturi legalment rilevanti fid-determinazzjoni ta’ jekk dan l-applikant jistax jikseb drittijiet addizzjonali skont l-Artikolu 28 jew l-Artikolu 31 tal-Ftehim ŻEE?
         
      
      
         3.   
         
            X’importanza għandha li applikant ma jkollux ċertifikat għall-prattika postgradwatorja li l-Istat ta’ oriġini elenka fil-kolonna 4 tal-punt 5.3.2 tal-Anness V tad-Direttiva dwar ir-Rikonoxximent ta’ Kwalifiki Professjonali, jekk l-Istat ospitanti ma jeżiġix prattika postgradwatorja ta’ applikanti mħarrġa fl-Istat ospitanti u t-taħriġ komplut mill-applikant ikun meqjus bħala ekwivalenti għat-taħriġ offrut fl-Istat ospitanti?
         
      
      
         4.   
         
            Jekk il-prova tal-kwalifiki formali li l-applikant jista’ jipproduċi ma tagħtix lill-applikant drittijiet professjonali korrispondenti fl-Istat ta’ oriġini, jista’ jkun meħtieġ li l-applikant jingħata d-drittijiet kollha tal-Istat ospitanti?